AJP เผย”Demeter”เข้าถือหุ้นไม่กระทบ พร้อมแจงข้อมูลผู้ถือหุ้นใหม่ 29 มิ.ย.นี้
AJP เผย"Demeter"เข้าถือหุ้นยังไม่กระทบ,จะแจ้งข้อมูลผถห.ใหม่ใน 29 มิ.ย.
25 มิ.ย. 2558

บริษัท เอเซีย จอยท์ พาโนราม่า จำกัด (มหาชน) หรือ AJP ระบุว่า การที่ DEMETER FINANCIALS INC. ได้เข้ามาซื้อหุ้นบริษัท 9.415% จากบริษัท มีเดีย เอเจนซี ไทย จำกัดนั้น ขณะนี้ยังไม่มีผลกระทบต่อโครงสร้างการบริหารจัดการ และนโยบายการดำเนินธุรกิจของบริษัทแต่อย่างใด
 ขณะที่บริษัทยังไม่มีข้อมูลเกี่ยวกับโครงสร้างการถือหุ้นและการประกอบธุรกิจของ DEMETER FINANCIALS INC จึงยังไม่สามารถเปิดเผยรายละเอียดดังกล่าวได้ ซึ่งบริษัทอยู่ระหว่างการติดต่อกับ DEMETER FINANCIALS INC เพื่อขอรายละเอียด หลังจากนั้นจะแจ้งข้อมูลให้แก่ผู้ถือหุ้นผ่านตลาดหลักทรัพย์ภายในวันที่ 29 มิ.ย.นี้
สำหรับ DEMETER FINANCIALS INC. ได้แจ้งต่อบริษัทว่าไม่มีหน้าที่ต้องทำคำเสนอซื้อหุ้นทั้งหมดของบริษัท เนื่องจากตามโครงสร้างการถือหุ้นใหม่นั้น DEMETER FINANCIALS INC จะถือหุ้นในบริษัทจำนวน 9.415% และไม่ปรากฎว่า DEMETER FINANCIALS INC มีบุคคลที่มีความเกี่ยวข้อง เกี่ยวโยง หรือมีความสัมพันธ์เป็นกลุ่มเดียวกันอันทำให้การถือครองหุ้นของบริษัทถึง 25%
อนึ่ง DEMETER FINANCIALS INC ได้เข้าซื้อหุ้น AJP ผ่านระบบการซื้อขายรายใหญ่ (Big Lot Transactions) เมื่อวันที่ 18 มิ.ย.